"Dit laat voete jeuk", sê die mense! En al is die liefhebber nie op die dans-baan nie is sy oë, en daarom sy gees, darem daar. Bygesê, nie alle voete is tuis op die dansbaan nie omdat dans nogal 'n kuns is, veral sekere Boeremusiekritmes, soos die seties.
Boeremusiek is lewe en laat lewe en daarom ag die skrywer dit ‘n besondere voorreg om daaroor te praat en deur hierdie publikasie meer oor Boeremusiek bekend te maak. Dit gaan in die eerste plek meer oor die Boeremusiekgilde en sy verhaal van 1989 tot 1994, dit wil sê sy eerste stappe in die rigting van die bevordering van Boeremusiek in al sy fasette.
Dit gaan in hierdie storie egter oor 'n kultuurorganisasie wat in die resente jare, dit is sedert die begin van die laaste dekade in die twintigste eeu, aan die wyer Boeremusieksmaak aandag gee én die bemarking daarvan oor 'n wyer spektrum van die samelewing. Die organisasie wat dit ten doel het, is die Boeremusiekgilde. Ons praat dus oor hierdie Gilde!
Omdat dit die eerste formele publikasie oor die Boeremusiekgilde is, is die skrywer se enigste formele toevlug dié organisasie se argivale materiaal en die beskikbare foto's. Dit voorsien gelukkig 'n magdom van inligting. Daarbenewens is die persoonlike inligting van die Gilde se stigterslede en ander Boeremusiekvriende net so belangrik.
Die feit dat ons in 1995, by die teboekstelling van die verhaal, so naby aan die geskiedenis is, maak 'n objektiewe evaluering van die Gilde moeilik. Dieselfde geld 'n oordeel oor die vestiging van so 'n kultuurbeweging in Suid-Afrika self en sy blywende betekenis.
Die samewerking van Boeremusiekstreke in die land in die voorsiening van inligting is 'n belangrike bydrae by die verskyning van hierdie publikasie. Daaruit blyk die entoesiasme om 'n groot kultuursaak weer te laat oplewe. Landwyd kom manne en vroue na vore, sommige te midde van 'n druk werksprogram, om tyd, talente en geld in die oplewing van Boeremusiek te belê. Alles vra energie en geloof.
Ten slotte, maar die belangrikste, dank aan die Here vir gesondheid en kragte, die voorreg van 'n volksverband en kultuurbande oor 'n wye spektrum. Mag die Boeremusiekgilde, sy doelstellinge en sy praktyk in die eerste plek na die eer van die Here strewe want Hy gee die vreugde van die ewige verlossing en die voorreg aan verlostes, Christengelowiges, om die lewe in sy geestes- en materiële vorm te geniet.